text: Í heyst byrjar framsýningin SÁPMI Søgur, sum eru 10 ymiskar framsýningar við 13 ymiskum listafólkum, sum koma úr Finnlandi, Noregi og Svøríki. Tann fyrsta framsýningin letur upp 3. oktober, og hon er við Hanne Grete Einarsen
text: #000002
text: Hvørji eru tey bestu listafólkini? Hvørji listafólk fáa síni verk sýnd á listasøvnum? Hvørji listafólk sleppa við í listasøguna? Tað gera tey av, ið sita við valdið í listaheiminum, tey, sum hava vald til at meta um, velja út og keypa - og til at gera eina listarliga allýsing. Í vesturevropeisku listasøguni hevur klassiska listafólkið verið ein hvítur, hinskyndur maður. Av tí sama eru nógv listafólk fyrr ikki sloppin framat, t.d. listafólk, sum eru konufólk ella úr einum minnilutabólki.
text: #000003
text: Listasøgan er tó í einari broytingartíð. Tilvitið um vald, kúgan og hierarki veksur og nýggjar røddir sleppa framat. Hetta hevur við sær, at m.a. sámisk list er blivin meiri sjónlig. Sámiska listin hevur verið fyri teirri vanlagnu, at hon ikki er tikin fyri fult - heldur er hon blivin lítilsgjørd og romantiserað og er ikki sædd sum verulig list. Í dag verður hon sýnd fram á teimum stóru, altjóða og viðurkendu listaskálunum - og nú eisini í Norðurlandahúsinum.
text: #000004
text: – Listaheimurin er blivin meiri tilvitaður um umboðan, sigur verkætlanarleiðarin, Inger Smærup Sørensen, sum hevur ábyrgd av sámisku framsýningarrøðini.
text: #000005
text: – Vit hava øll blind vinklar, men vit eiga at vera tilvitað um, hvør sleppur framat, so fleiri røddir verða hoyrdar. Tí eri eg sera glað fyri, at vit í Norðurlandahúsinum sýna fram verk hjá 10 ymiskum listafólkum, sum vit hava valt út fyri teirra listarligu góðsku og tí tey eru sámisk.
text: #000006
text: Sámiska framsýningarrøðin byrjar 3. oktober við “Trekk Pusten opp i det Blå” (Drag andan upp í bláan) eftir Hanne Grete Einarsen. Hanne Grete Einarsen, sum eisini verður nevnd Snefjordprinsessa, er sámiskt-norskt listafólk, sum býr í Snefjord í Vesturfinnmørkini. Framsýningin hevur m.a. fleiri litríkar sjálvsmyndir, ið snúgva seg um hennara persónligu royndir við sjúku, kreppu og samleika.
text: #000007